**METODOLOGIA DE FINANŢARE ȘI DE DECONTARE**

**a programelor și proiectelor culturale, depuse de persoane fizice sau persoane juridice fără scop patrimonial – asociații și fundații constituite conform legii, în conformitate cu prevederile Legii nr. 350/2005 privind regimul finanțărilor nerambursabile din fonduri publice alocate pentru activități nonprofit de interes general și a Ordonanței nr. 51 din 11 august 1998, privind îmbunătățirea sistemului de finanțare a programelor, proiectelor și acțiunilor culturale, cu modificările și completările ulterioare**

În conformitate cu prevederile Legii nr. 350/2005 privind regimul finanțărilor nerambursabile din fonduri publice alocate pentru activități nonprofit de interes general, respectiv Ordonanței nr. 51/1998 privind îmbunătățirea sistemului de finanțare a programelor, proiectelor și acțiunilor culturale, cu modificările și completările ulterioare, Municipiul Miercurea-Ciuc derulează în fiecare an **proiecte culturale** și **de tineret** în vederea acordării de finanțări nerambursabile pentru realizarea diferitelor activități ale organizațiilor neguvernamentale din Municipiul Miercurea-Ciuc.

**Arii tematice eligibile**

**I. Proiecte culturale**

**1. Proiecte pentru păstrarea tradițiilor:** programe organizate ocazional sau cu regularitate, non- profesioniste, de păstrare a tradițiilor: muzică și dans popular, activități meșteșugărești, precum şi sprijinirea programelor care vizează prezentarea zestrei populare.

**2. Proiecte de muzică contemporană**: organizarea concertelor, spectacolelor de muzică contemporană.

**3. A. Arte plastice, fotografice și audiovizuale:** programe, publicații, expoziții **–** co-finanțarea activităților deorganizare, editare cataloage.

**3.** **B.** **Arte plastice:** Proiecte de promovare a municipiului prin organizare și participare la expoziții de arte plastice locale, naționale și internaționale

**4. Proiecte de educație ecologică și de istorie locală:** programe ecologice și drumeții având scopul de educație ecologică și de conștientizare a valorilor mediului înconjurător, respectiv cunoașterea pe teren a florei și faunei specifice zonei. Programe tematice având ca scop cunoașterea valorilor și obiectivelor cultural istorice ale Miercurea Ciuc.

**5. Proiecte școlare extracurriculare de aprofundare a cunoștințelor, și participare la concursuri pe discipline:** programe școlare extracurriculare având ca scop aprofundarea cunoștințelor, cultivarea talentelor, pregătirea elevilor pentru concursuri școlare, organizarea de concursuri școlare și de cercuri tematice pe diverse discipline sau interdisciplinare.

**6. Proiecte de educație muzicală**

**7. Programe de prevenție**

**8. Programe educaționale, de instruire**

**9. Alte nevoi culturale de urgență**

**II. Programe prioritare,** **tradiționale în colaborare cu alte instituții, asociații pe bază de concurs**

**1. Programe de muzică clasică**

**2. Programe de jazz**

**3. Programe gastro-turistice**

**III.** **Programe pentru copii și de tineret**: activități ocazionale sau cu regularitate pentru copii preșcolari și școlari din ciclul primar și gimnazial (3-18 ani). Se vor finanța programe care vizează petrecerea timpului liber în mod educativ, cultivarea aptitudinilor, activitățile educative, meșteșugărești, organizarea caselor de joacă, activități legate de zilele unităților publice de învățământ, organizarea programelor educative și distractive pentru tineret.

La procedura de atribuire a contractelor de finanțare nerambursabilă pot participa persoane juridice fără scop patrimonial – asociații ori fundații constituite conform legii, care au sediul în municipiul Miercurea-Ciuc și își desfășoară activitatea în municipiul Miercurea-Ciuc / sau beneficiarii proiectului sunt domiciliați în municipiul Miercurea-Ciuc.

În cazul proiectelor culturale și de tineret documentația solicitanților va conține următoarele:

1. Actul constitutiv, statutul și actele doveditoare ale sediului și patrimoniului inițial ale organizației solicitante, precum și actele adiționale, după caz, certificatul de înregistrare fiscală;

2. Extrasul din registrul special al asociațiilor și fundațiilor aflat la Grefa Judecătoriei la care a fost înregistrată asociația/fundația, sau înscris: înlocuitor eliberat de aceeași judecătorie, cu dată recentă (nu mai mult de 60 de zile) ;

3. Cererea de finanțare nerambursabilă, precum și bugetul de venituri și cheltuieli al proiectului cultural;

4. Dovada existenței surselor de finanțare proprii sau oferite de terți:

- scrisori de intenție;

- contracte de sponsorizare;

- alte forme de sprijin financiar ferm din partea unor terți;

5. Raport de activitate pentru anul precedent, cu excepția asociațiilor, organizațiilor nou-înființate;

6. Bilanţul contabil pe anul precedent vizat/ ştampilat de Direcţia Generală Regională a Finanţelor Publice Brașov – Administrația Județeană a Finanțelor Publice Harghita sau la Agenția Națională de Administrare Fiscală, cu excepția asociațiilor, organizațiilor nou-înființate;

7. Hotărâre a consiliului director al asociației, fundației sau organizației neguvernamentale fără scop lucrativ solicitante, din care sa reiasă că organizația nu are obligații restante către alte persoane fizice sau juridice ori bunuri urmărite în vederea executării;

8. Certificat de atestare fiscală din care să rezulte că şi-a îndeplinit obligaţiile de plată exigibile a impozitelor şi taxelor către **bugetul de stat,** precum şi contribuţiile pentru asigurările sociale de stat, valabil la data limită pentru încărcarea propunerilor de proiecte;

9. Certificat de atestare fiscală din care să rezulte că şi-a îndeplinit obligaţiile de plată exigibile a impozitelor şi taxelor către **bugetul local,** valabil la data limită pentru încărcarea propunerilor de proiecte;

10. Alte documente relevante privind activitatea semnificativă a asociației, fundației sau organizației neguvernamentale fără scop lucrativ, după caz;

Finanțarea nerambursabilă nu poate fi folosită la activități generatoare de venit.

**Solicitanții trebuie să dovedească că:**

a) nu au datorii la bugetul de stat sau la bugetul local;

b) au respectat obligațiile asumate prin contractele de finanțare nerambursabilă anterioare.

Municipiul Miercurea-Ciuc va efectua plata către organizații /fundații prin virament în contul bancar al acestora, într-o singură tranșă / sau mai multe tranșe conform celor prevăzute în contractul de finanțare, după validarea raportului intermediar sau final de activitate și a raportului financiar, pe baza documentelor justificative ale cheltuielilor, conform contractului de finanțare nerambursabilă, până la data limită prevăzută în contractul de finanțare nerambursabilă.

Pe baza prevederilor Legii nr. 350/2005:

* Finanțările nerambursabile trebuie însoțite de o contribuție proprie de minimum 10% din valoarea totală eligibilă a finanțării din partea beneficiarului. Astfel organizația beneficiară trebuie să prezinte documentele justificative și pentru suma ce reprezintă contribuția proprie (factură și chitanță sau ordin de plată).
* Autoritatea finanțatoare și beneficiarul pot stabili în contractul de finanțare nerambursabilă ca plățile către beneficiar să se facă în tranșe, în raport cu faza de execuție a proiectului și cu cheltuielile aferente, în funcție de evaluarea posibilelor riscuri financiare, de durata și evoluția în timp a activității finanțate ori de costurile interne de organizare și funcționare ale beneficiarului. Ultima tranșă nu poate fi mai mică de 15% din valoarea totală a contractului.
* Pentru aceeași activitate nonprofit un beneficiar nu poate contracta decât o singură finanțare nerambursabilă de la aceeași autoritate finanțatoare în decursul unui an fiscal.
* Pentru fundamentarea bugetului beneficiarul va prezenta oferte de preț pentru bunurile / serviciile ce urmează a fi achiziționate pentru proiect (instrucțiuni pentru întocmirea bugetului)

**Proiectul cultural poate fi finanţat de către una sau mai multe autorităţi finanţatoare, cu respectarea următoarelor reguli:**

a) acordarea finanţării de către o autoritate finanţatoare nu este condiţionată de existenţa unei finanţări publice nerambursabile din partea altei autorităţi finanţatoare;

b) pentru acelaşi proiect cultural un beneficiar de drept public sau privat poate contracta de la aceeaşi autoritate finanţatoare o singură finanţare nerambursabilă;

c) un beneficiar de drept public sau privat poate contracta finanţări nerambursabile de la aceeaşi autoritate finanţatoare, în decursul unei sesiuni/în cadrul unui program de finanţare, pentru proiecte culturale diferite, cu condiţia ca respectivele proiecte culturale să aibă scop, obiective şi durată clar/evident diferite, enunţate distinct şi fără echivoc;

d )o cheltuială eligibilă din cadrul proiectului nu poate fi decontată din două sau mai multe surse de finanţare, în cazul în care finanţările acordate însumate depăşesc costul efectiv al cheltuielii sau al desfăşurării activităţii;

e) beneficiarul are obligaţia de a identifica şi atrage, în etapa de pregătire a proiectului cultural sau, după caz, în cea de executare a contractului de finanţare, surse complementare de finanţare.

Autoritatea finanţatoare de nivel local, judeţean sau central cu care beneficiarul încheie primul contract de finanţare a proiectului cultural are calitatea de finanţator principal.

Autoritatea finanţatoare de nivel local, judeţean sau central cu care beneficiarul încheie contracte ulterioare de finanţare a proiectului cultural are calitatea de cofinanţator.

**Solicitantul are obligaţia de a menţiona în cererea de finanţare toate sursele publice de finanţare, existente la momentul depunerii acesteia, precizând următoarele:**

a)cheltuielile eligibile cuprinse în contractele de finanţare nerambursabilă încheiate;

b)cererile de finanţare depuse la alte autorităţi finanţatoare.

Solicitantul are obligaţia de a menţiona în cererea de finanţare datele de identificare ale fiecărui proiect cultural, pentru care a depus cereri de finanţare în cadrul unei sesiuni sau, după caz, unui program de finanţare, la aceeaşi autoritate finanţatoare, evidenţiind diferenţele specifice privind scopul, obiectivele, perioada de derulare ale fiecăruia.

**Sursele complementare de finanţare ale proiectului cultural pot proveni inclusiv, dar fără a se limita la acestea, din:**

a) contracte încheiate cu persoane juridice de drept public ori privat, cu sau fără scop lucrativ;

b) realizarea de activităţi generatoare de venituri pentru acoperirea unei fracţiuni din costurile reale ale proiectului cultural, precum: vânzarea biletelor de intrare, perceperea unei taxe de participare, vânzarea cărţilor, publicaţiilor şi/sau a altor produse culturale;

c) venituri din activităţi cu caracter economic sau excedentul rezultat din activitatea curentă a beneficiarului, după caz;

d) venituri din activităţi de voluntariat, cuantificabile prin raportare la valoarea salariului de bază minim brut garantat în plată pentru fiecare contract de voluntariat.

Beneficiarul are obligaţia depunerii documentelor justificative privind atragerea surselor complementare de finanţare la termenele, în forma şi în limita prevăzută în contractul de finanţare nerambursabilă, constatarea de către autoritatea finanţatoare a nerespectării obligaţiei fiind motiv de reziliere a contractului şi titlu executoriu pentru recuperarea sumelor acordate.

Persoanele juridice de drept public, finanţate integral sau parţial de la bugetul de stat prin bugetul autorităţilor administraţiei publice centrale sau, după caz, din bugetul local, pot beneficia de finanţare nerambursabilă, în condiţiile prezentei ordonanţe, din partea oricărei autorităţi finanţatoare, cu excepţia celei în subordinea căreia funcţionează, fără ca valoarea cumulată a finanţărilor nerambursabile acordate de o autoritate finanţatoare acestor entităţi să depăşească o treime din fondul destinat proiectelor culturale, suma de 1.000.000,00 lei.

Persoanele juridice de drept public, finanţate integral din venituri proprii, pot beneficia de finanţare nerambursabilă, în condiţiile prezentei ordonanţe, din partea oricărei autorităţi finanţatoare.

**Proiectul este neeligibil în cazul în care:**

* + - 1. este depus după termenul indicat;
      2. nu este complet, sau nu sunt prezentate completările în termenul solicitat proiectul nu corespunde obiectivelor enumerate mai sus;
      3. proiectul nu este depus conform formularului solicitat sau nu sunt anexate documentele solicitate;
      4. indică mai multe arii tematice eligibile
      5. dacă lipsește de pe cererea de finanțare semnătura reprezentantului legal sau ștampila organizației;
      6. beneficiarul are obligația să depună decontul în termen de cel mult **30 de zile** de la terminarea activităților.

**Fisa de evaluare a proiectulului**

|  |  |
| --- | --- |
| **Verificarea formală a cererii de finanțare** | **Punctaj acordat între 1-10** |
| Descrierea programului este clar formulată |  |
| Programul vizează domeniile din anunțul de participare |  |
| Indicatorii pentru măsurarea rezultatelor sunt relevante (dovedite cu oferte de preț anexate) |  |
| Bugetul completat este corect, complet și realist |  |
| Costurile sunt identificate pe categorii de cheltuieli |  |
| **TOTAL** |  |

|  |  |
| --- | --- |
| **Criterii de evaluare** | **Punctaj acordat între 1-10** |
| Concordanța cu strategia de dezvoltare, respectiv culturala |  |
| Promovarea patrimoniului material și imaterial |  |
| Contribuția la interesul cultural al comunității: facilitarea/dezvoltarea accesului la cultură, atragerea publicului, contribuția la dezvoltarea sectorului turistic-cultural |  |
| Relevanta pentru nevoile specifice ale municipiului |  |
| Cât de pozitive sunt experienţele autorităţii finanţatoare din execuţia şi decontarea proiectelor precedente ale solicitantului |  |
| **T O T A L** |  |

Punctaj total: \_\_\_\_\_\_\_\_\_\_\_\_\_\_\_\_\_\_\_

Suma solicitată: \_\_\_\_\_\_\_\_\_\_\_\_\_\_\_\_\_\_\_ lei

Suma aprobată de comisie: \_\_\_\_\_\_\_\_\_\_\_\_\_\_\_ lei

Notă: Nu poate fi luat în considerare pentru a fi finanţat un proiect care nu a întrunit un minim de 50 puncte.

În cursul procedurii de evaluare a propunerilor de proiecte, autoritatea finanţatoare poate solicita clarificări şi completări ale documentelor depuse de beneficiari pentru verificarea îndeplinirii criteriilor de eligibilitate.

Numărul de participanţi la procedura de selecţie de proiecte nu este limitat.

Autoritatea finanţatoare va repeta procedura de selecţie de proiecte în cazul în care există un singur participant. În cazul în care în urma repetării procedurii numai un participant a depus propunerea de proiect, autoritatea finanţatoare are dreptul de a atribui contractul de finanţare nerambursabilă acestuia, în condiţiile legii.

Comisia de evaluare şi selecţie va proceda la analiza şi evaluarea proiectelor şi va întocmi un proces verbal, în care va arăta situaţia evaluării şi selectării proiectelor, cele care vor fi selectate şi cele respinse de la finanţare.